ทีเอ็มบีตั้งโต๊ะช่วยผู้ส่งออก รับซื้อ‘ลูกค้า’
ทหารไทยเตรียมตั้งโต๊ะรับซื้อลูกหนี้การค้าต่างประเทศ ลดความเสี่ยงผู้ส่งออกไม่ได้รับเงินจากความผันผวนโลก
19 มิ.ย. 2555

ทหารไทยเตรียมตั้งโต๊ะรับซื้อลูกหนี้การค้าต่างประเทศ ลดความเสี่ยงผู้ส่งออกไม่ได้รับเงินจากความผันผวนโลก 
แหล่งข่าวจากธนาคารทหารไทย เปิดเผยว่า ในปลายไตรมาส 3 ธนาคารจะออกผลิตภัณฑ์รับซื้อลูกหนี้การค้าต่างประเทศเพื่อเป็นทางเลือกหนึ่งให้ผู้ส่งออก ลดความเสี่ยงจากการไม่ได้รับเงินจากคู่ค้า เนื่องจากสถานการณ์ในต่างประเทศขณะนี้มีความไม่แน่นอน 
นอกจากการจะทำการค้ากับกลุ่มประเทศสหภาพยุโรป (อียู) ที่อาจมีความเสี่ยง ลูกค้าที่ส่งออกไปยังประเทศอื่นที่ไม่ค่อยรู้จัก เป็นคู่ค้ากันใหม่ก็สามารถนำลูกหนี้การค้ามาขายให้กับธนาคารได้ โดยจะได้รับเงินจากธนาคารทันที 80% จากราคาหน้าตั๋ว ส่วนที่เหลือจะได้หลังจากลูกค้าได้รับเงิน ธนาคารจะคิดค่าธรรมเนียมและคิดดอกเบี้ยตามระยะเวลาหน้าตั๋วที่คู่ค้าจะจ่ายเงิน เช่น 30-60 วัน 
ทั้งนี้ ธนาคารอยู่ระหว่างวางระบบเพราะเพิ่งได้เข้าร่วมเป็นสมาชิกของ Factoring Chain International (FCI) ซึ่งเป็นองค์กรกลางเชื่อมข้อมูลให้กับสถาบันการเงินทั่วโลกที่เป็นสมาชิก ในการโอนเงินและให้ข้อมูลซื้อขายลูกหนี้การค้าข้ามประเทศ โดยปัจจุบันมีสถาบันการเงินของไทยทั้งหมด 3 แห่งที่เข้าร่วม ซึ่งจะสามารถตรวจสอบคู่ค้าในต่างประเทศของลูกค้าได้ว่ามีตัวตนอยู่จริงหรือไม่และมีความเสี่ยงหรือไม่ 
แหล่งข่าวเปิดเผยว่า ผลิตภัณฑ์นี้นอกจากช่วยลูกค้าลดความเสี่ยงจากการไม่ได้รับเงินค่าสินค้าหรือได้รับค่าสินค้าล่าช้าแล้ว ยังช่วยให้ลูกค้าสามารถบริหารกระแสเงินสดได้ด้วย ปัจจุบันลูกค้าของธนาคารที่ส่งออกไปยังอียูมีไม่เกิน 10%